Ina vota u simiteriu u l'eira in tu paize autu, da veixin a l'uratoriu de San Bertumè.
In tu 1870, candu i aministraui de Burdighea d'alura i han decisu de scangià de postu au simiteriu, pe chestiui de spasiu e de igiene, i nu l'avereva mai pensau che sensa vurè, i l'andava a mete i nosci morti in tin cuxì belu postu.
Sci perchè se andamu a viè, i han mesu i nosci cari chi nu ghe sun ciü, in tin posto cu sareva pöi stau visitau e pintürau da grandi persunagi.
I l'han mesu, suta u ciü belu parmeu cu l'esisteva a cheli tempi, suta u biu, üna de ciü bele pasegiate scia de alura che ancun anchc'öi, de fronte a chelu cu sareva diventau pe tantu tempu u ciü belu giardin de Burdighea.
E nun sulu: stu postu de paixe u l'eira de fronte au Muntenegru...e da veixin a riana du Sciasciu.
Posti chi i sareva stai pintürài da tanti grandi artisti. E ancura da veixin a spiagia de l'Arzia, duve i pescaui, i ghe tirava i bateli, i ghe cuixiva e rè, dopo avere stese au su a sciügà; duve i nosci veci i g'aveva magari in tocu de ortu e duve a gente a ghe pasava a pei e e done, sempre de l'Arzia, prima che i ghe fese u lavatoiu i g'andava a fà a bigà.
Avu ghe andamu tüti in cun l'autumobile e sempre asciamai. In tempu, de seghüru anche ai morti i ghe dedicava in pò ciü de tempu e de recatu, sercamu de riturnà in pò indaré. Nu l'è ditu che tütu chelu che l'è pasau sece stau ciü brütu? lasciamu l'autumobile a cà e caramughe a pei, in Arzia, fin au çimiteriu famu su tocu de strada a pei, magari diendu in requiem pe i nosci morti e gardanduse in pò d'aturnu, gudenduse chelu che ancun a noxia Burdighea a ne regala de belu in cun i soi paesagi.
Scroi (Franco Zoccoli) - Persa ina lenga persu in populu
1 novembre 2016
lij_Latn lij_Latn lij_Latn lij_Latn lij_Latn vec_Latn lij_Latn lij_Latn lij_Latn